Rennie kies Hooper teen SkotlandMichael Hooper is weer terug in die Wallabies-span. Foto: Michael Bradley/AFP. Michael Hooper sal Saterdag die nommersewetrui dra wanneer die Wallabies teen Skotland in Edinburgh speel. Die 30-jarige losvoorspeler het in Augustus ŉ onbepaalde blaaskans geneem nadat hy aan die vooraand van Australië se twee wedstryde teen Argentinië aangedui het dat hy met sy gemoedstoestand en geestelike welstand sukkel. Hy het homself aan die span onttrek. Hy het ook die daaropvolgende Rugbykampioenskap-wedstryde teen die Springbokke en die All Blacks misgeloop. “Ons is baie opgewonde dat Michael weer speel. Sedert sy terugkeer tot die spanopset het hy ongelooflike bydraes óp en lángs die veld gelewer. Nodeloos om te sê kan hy ook nie wag om weer deel van die aksie te word nie,” het Dave Rennie (afrigter) gesê. Die Wallabies kon egter verlede jaar nie een wedstryd op hul jaareindtoer wen nie en hulle het onder meer teen Skotland (15–13), Engeland (32–15) en Wallis (29–28) verloor. Die wedstryd begin Saterdag om 18:30 en die aksie sal regstreeks op SuperSport uitgesaai word. Wallabies: Tom Banks (heelagter), Andrew Kellaway (regtervleuel), Len Ikitau (buitesenter), Hunter Paisami (binnesenter), Tom Wright (linkervleuel), Bernard Foley (losskakel), Tate McDermott (skrumskakel), Rob Valetini (agtsteman), Michael Hooper (flank), Jed Holloway (flank), Cadeyrn Neville (slot), Nick Frost (slot), Allan Alaalatoa (stut), David Porecki (haker) en James Slipper (stut en kaptein). Plaasvervangers: Folau Fainga’a, Matt Gibbon, Taniela Tupou, Ned Hanigan, Pete Samu, Noah Lolesio en Jock Campbell.